Kultur og islam stikker dybere end til et juridisk eller filosofisk spørgsmål om skyld og ansvar. Kulturer spørger ikke om lov.

Man skal altid sætte pris på et ærligt svar. Som jeg komplimenterede Cepos-direktøren for, lader det til, at han efter noget nær radiotavshed i 13 år pludselig er begyndt at interessere sig for Danmark med særligt henblik på den seneste generations massive demografiske forskydning. Det overraskede mig – ærligt talt – for jeg har trods alt fulgt hans liberale tænketanks virke lige så længe og er rigtignok blevet tilbudt enkelte opgaver i tænketankens regi. Aldrig før har det slået mig, at Martin Ågerup interesserede sig for andet end tal, skat, afgifter og ny teknologi, hvorfor jeg med sympati har iagttaget, at folk med divergerende interesser og bekymringer gentagne gange har forsøgt at etablere en anden og mere konservativ tænketank ved siden af Cepos for bl.a. at kunne undersøge indvandringens konsekvenser i bred forstand.

